
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Rožňava 8P/173/2025 7825201698 01. 09. 2025 JUDr. Jarmila Dušáková ECLI:SK:OSRV:2025:7825201698.2
ROZSUDOK V MENE SLOVENSKEJ REPUBLIKY Okresný súd Rožňava sudkyňou JUDr. Jarmilou Dušákovou, vo veci starostlivosti súdu o maloleté dieťa A. B., nar. XX.XX.XXXX, t.č. v Centre pre deti a rodiny sv. C. v Medzilaborciach, zastúpená kolíznym opatrovníkom Ústredím práce, sociálnych vecí a rodiny, Úradom práce, sociálnych vecí a rodiny, Šafárikova 112, 048 01 Rožňava, dieťa rodičov - matky D. E., nar. XX.XX.XXXX, bytom F. G. XXX a otca H. B., nar. XX.XX.XXXX, bytom F. G. XXX, za účasti starej matky I. J., nar. XX.XX.XXXX, bytom F. G. XXX, na podnet Ústredia práce, sociálnych vecí a rodiny, Úradu práce, sociálnych vecí a rodiny Rožňava, konanie začaté z úradnej povinnosti súdu o nariadenie ústavnej starostlivosti, takto rozhodol: I. Súd n a r i a ď u j e nad maloletou A. B., nar. XX. XX. XXXX ústavnú starostlivosť, ktorú bude vykonávať v Centre pre deti a rodiny sv. C. v Medzilaborciach. II. Súd z a v ä z u j e matku maloletej D. E., nar. XX. XX. XXXX prispievať na výživu maloletej A. B. v minimálnom rozsahu vo výške 30 % zo sumy životného minima na nezaopatrené, neplnoleté dieťa, od právoplatnosti rozsudku vopred, vždy do 15-teho dňa toho-ktorého mesiaca na účet zariadenia – t. j. Centra pre deti a rodiny sv. Nikolaja Medzilaborce. III. Súd z a v ä z u j e otca maloletej – H. B., nar. XX. XX. XXXX prispievať na výživu maloletej A. B. v minimálnom rozsahu vo výške 30 % zo sumy životného minima na nezaopatrené, neplnoleté dieťa, od právoplatnosti rozsudku vopred, vždy do 15-teho dňa toho-ktorého mesiaca na účet zariadenia – t. j. Centra pre deti a rodiny sv. Nikolaja Medzilaborce. IV. Žiaden z účastníkov n e m á právo na náhradu trov konania. odôvodnenie: 1. Predmetom konania je podnet na nariadenie ústavnej starostlivosti a určenie vyživovacej povinnosti k maloletému dieťaťu, na podnet Úradu práce sociálnych vecí a rodiny Rožňava (ďalej len „ÚPSVaR Rožňava“). 2. Na pojednávaní konanom dňa 18.12.2024 ÚPSVaR Rožňava trval na podanom návrhu o nariadenie ústavnej starostlivosti nad maloletou A. B. v Centre pre deti a rodiny v Medzilaborciach, kde je maloletá aj toho času umiestnená spolu so svojím synom, z dôvodu, že v rodine maloletej nie sú vytvorené vhodné podmienky pre výchovu a starostlivosť maloletej. Nakoľko v zariadení má maloletá zabezpečené všetky potreby, ako aj jej dieťa a zároveň je potrebné u maloletej naďalej rozvíjať jej rodičovské zručnosti vo vzťahu k jej dieťaťu. 3. Otec maloletého dieťaťa súhlasil s návrhom ako aj s určením vyživovacej povinností na maloletú v minimálnom rozsahu, nakoľko je nezamestnaný.
4. Náhradná rodič, stará matka maloletej rovnako súhlasila s návrhom ÚPSVaR Rožňava. 5. Matka maloletej bola kontaktovaná telefonicky v predmetnej veci a vyjadrila súhlas s návrhom hlavne s poukazom na skutočnosť, že nemá vytvorené vhodné podmienky na výchovu svojej maloletej dcéry, prípadne aj vnuka. 6. Na základe uvedených skutočností, súd rozhodol nariadiť maloletej ústavnú starostlivosť, ktorú bude vykonávať v Centre pre deti a rodiny sv. C. v Medzilaborciach. Keďže vyživovacia povinnosť rodičov voči maloletej nezaniká nariadením ústavnej starostlivosti nad maloletou, súd zaviazal oboch rodičov k vyživovacej povinnosti v minimálnom rozsahu vo výške 30 % zo sumy životného minima na nezaopatrené, neplnoleté dieťa, tak ako to vyplýva z výrokov II. a III. tohto rozhodnutia. 7. Podľa § 54 ods. 2/ písm. b Zákona č. 36/2005 Z.z. o rodine a o zmene a doplnení niektorých zákonov (ďalej len „Zákon o rodine“), súd môže nariadiť ústavnú starostlivosť len vtedy, ak je výchova dieťaťa vážne ohrozená alebo vážne narušená, nie je možné dieťa zveriť do náhradnej osobnej starostlivosti alebo pestúnskej starostlivosti a rodičia dieťaťa nežijú alebo im v starostlivosti o dieťa bráni závažná prekážka. 8. Podľa § 54 ods. 5/ Zákona o rodine, súd v rozhodnutí, ktorým nariaďuje ústavnú starostlivosť, musí presne označiť zariadenie, do ktorého má byť dieťa umiestnené. Pri rozhodovaní o ústavnej starostlivosti a označení zariadenia súd vždy prihliadne na citové väzby maloletého dieťaťa k rodičom, súrodencom a iným blízkym osobám a zohľadní možnosti zariadenia na utvorenie podmienok na zachovanie rodinných a citových vzťahov dieťaťa, jeho rodičov a súrodencov. 9. Podľa § 55 ods. 1/, 2/ Zákona o rodine, súd sústavne sleduje spôsob výkonu ústavnej starostlivosti a najmenej dvakrát do roka hodnotí jej účinnosť, najmä v súčinnosti s orgánom sociálnoprávnej ochrany detí, obcou a s príslušným zariadením, v ktorom je maloleté dieťa umiestnené. Ak súd nariadil ústavnú starostlivosť z dôvodov, ktoré sú na strane rodičov, v rozhodnutí zároveň určí rodičom dieťaťa primeranú lehotu na úpravu ich rodinných a sociálnych pomerov tak, aby mohli osobne vykonávať starostlivosť o maloleté dieťa. Ak rodičia úpravu svojich rodinných a sociálnych pomerov v určenej lehote zabezpečia, súd ústavnú starostlivosť zruší. Ak rodičia úpravu svojich rodinných a sociálnych pomerov v určenej lehote nezabezpečia, súd začne aj bez návrhu konanie o zverení dieťaťa do náhradnej osobnej starostlivosti alebo konanie o zverení dieťaťa do pestúnskej starostlivosti. 10. Podľa ust. § 2 ods. 1 a 2 Zákona č. 161/2015 Z.z. Civilný mimosporový poriadok v platnom znení (ďalej len „CMP“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 11. Podľa ust. § 221 písm. a) Zákona č. 160/2015 Z.z. Civilný sporový poriadok v platnom znení (ďalej len „CSP“), písomné vyhotovenie rozsudku nemusí obsahovať odôvodnenie, ak je na pojednávaní vyhlásený rozsudok za prítomnosti všetkých strán alebo ich zástupcov, ktorí sa vzdajú odvolania. 12. Podľa § 368 Civilného sporového poriadku, osoba oprávnená podať odvolanie sa môže odvolania vzdať. Vzdať sa odvolania možno len voči súdu, a to až po vyhlásení rozhodnutia. 13. Účastníci konania, ktorí boli prítomní na pojednávaní, po vyhlásení rozhodnutia, jeho odôvodnení a poučení o opravnom prostriedku sa písomne pred súdom vzdali práva podať odvolanie voči vyhlásenému rozsudku. Rovnako aj matka maloletej, ktorá po oboznámení sa s rozhodnutím súdu sa vzdala práva odvolania. Z uvedeného dôvodu písomné vyhotovenie rozhodnutia neobsahuje rozsiahlejšie odôvodnenie s poukazom na ustanovenie § 221 písm. a/ CSP. 14. Výrok o trovách konania sa opiera o ustanovenie § 52 CMP, v zmysle ktorého žiaden z účastníkov nemá nárok na náhradu trov konania, ak tento zákon neustanovuje inak. Poučenie:
Proti tomuto rozsudku odvolanie nie je prípustné, nakoľko sa účastníci konania tohto svojho práva účinne, v súlade s ust. § 368 Civilného sporového poriadku, pred súdom vzdali.

